钦定古今图书集成/理学汇编/文学典/第113卷 > 范汭
## 钦定古今图书集成/理学汇编/文学典/第113卷 > 范汭

按《列朝诗集》，“汭字东生，乌程人，祭酒应期之弟之子
也。祭酒豪举跌宕，与顾益卿、王承父悲歌慷慨，为意
气之交。失势家居，不为乡里权豪所容。殁后，人争蹈
籍其家。东生起孤生岳岳，不为人下，数困长吏，尽破
其家。徙居吴门。凿池种竹，攻苦读书，沉酣唐人之诗，
讽咏其清词丽句，苦吟精思，寝食尽废。引洞庭吴凝”
父为同调，务尽刊甘𬪩肥厚、献酬佣雇之词，视馀子
蔑如也。家贫，落魄出游八闽、滇南，搜剔名胜，往往垂
橐而归。万历之季，操党议持国论者，多出苕、霅间。东
生好树颊颏，与之相抵柱。一时词客不为东生许可
者，希合贵人风旨，群噪东生。东生以此重困，愤懑不
得志，辑《全唐诗》千馀卷，胝手瘃足，迄无宁夕，咯血数
升以卒，年四十有四。